Eerlike regering beloof | News24
Eerlike regering beloof
"Ek het 'n groot probleem. Ek het gedink daar is net een Groot Gat in die Noord-Kaap, maar Sylvia Lucas is ook 'n probleem. As jy 'n premier is en jou eerste prioriteit is om vir jouself KFC te laat gaan haal, moet jy weet jy het 'n groot gat in jou."
Só het Mmusi Maimane, DA-leier, Sylvia Lucas, die Noord-Kaapse premier, aangevat in 'n toespraak wat hy Vrydag (09/11) voor inwoners van Roodepan, Kimberley, gedoen het.
Maimane en Andrew Louw, die DA se premierskandidaat vir die Noord-Kaap, en ander hoës van die party was Vrydagoggend in Roodepan om die party se Team One SA-verkiesingsveldtog in die provinsie van stapel te stuur.
Maimane het gesê dat Lucas en die ANC nie vir die mense van die provinsie omgee nie.
"Sy is besig om vir haar vriende en haar familielede te sorg terwyl die mense in die Noord-Kaap swaarkry," het Maimane gesê.
Hy sê werkloosheid en armoede is 'n groot probleem in die Noord-Kaap, en die DA wil dit verander.
Volgens hom kan 'n verbysterende 42% van volwassenes in die provinsie nie werk kry nie.
"Die probleem is nie die mense nie. Die probleem is nie die grond nie. Die probleem is die regering. Hulle is besig om geld te steel om hul families te versorg," het Maimane gesê.
"Vandag sê ons genoeg is genoeg. Ons soek verandering in die Noord-Kaap. Amandla!"
Maimane het die ANC daarvan beskuldig dat mense met werk en staatshuise omgekoop word om vir die party te stem, en sodoende lojaliteit teenoor die party te verseker.
Maimane meen dit is moontlik om die stemme vir die ANC in die provinsie tot onder 50% te beperk en die ANC-regering in die Noord-Kaap in 2019 met 'n "eerlike en verantwoordbare" DA-beheerde regering te vervang.